Kako smo pisali, novi ministar Pavo Barišić održao je živopisan govor na primopredaji dužnosti u Ministarstvu znanosti i obrazovanja, objašnjavajući kako će iskoristiti ovu prigodu da se “očituje o medijskim optužbama”.

U govoru u kojem se usporedio sa Sokratom, Barišić je detaljno demantirao nedavno objavljene tekstove brojnih medija, u kojima novinari opisuju kako je kao pomoćnik ministra obrazovanja uzimao dvostruke dnevnice, kao profesor trostruko premašivao normu i držao 19 kolegija, da je prijavljen kao plagijator te da je dobio kredit po povlaštenim kamatama.

Malo smo istražili nabrojane afere i otkrili kako Barišićevi kategorički demanti baš i nisu na stabilnim nogama.

Demantij 1: Prijava za plagiranje je odbačena

Kako je prvi pisao tjednik Novosti, Barišića je 2011. godine skupina znanstvenika prijavila zbog plagiranja Huntingtona, Boggsa, Schlesingera i drugih znanstvenika u članku ‘Does Globalization Threaten Democracy’.

Novosti su objavile i dijelove prijava u kojima se poprilično jasno vide dijelovi koji Barišićeva članka. Gospodin Barišić jutros je kazao kako je prije pet godina protiv njega upućena prijava zbog plagiranja, no “ona je odbačena”.

Kontaktirali smo Agenciju za znanost i obrazovanje koja Odboru pruža administrativnu potporu i pokušali dobiti potvrdu je li spomenuta prijava doista odbačena.

U službenom odgovoru iz Agencije stoji: ”Spomenuta prijava protiv prof. dr. sc. Barišića zaprimljena je 11. veljače 2011. na ime Odbora za etiku u znanosti i visokom obrazovanju. Odbor nije raspravljao o ovom predmetu s obzirom da je članovima već bio istekao mandat na koji su imenovani te Odbor nije bio u mogućnosti održavati sjednice niti rješavati predmete i donositi mišljenja i stajališta o etičkoj prihvatljivosti ili neprihvatljivosti.”

Prijava, dakle, nije odbačena nego se o njoj još nije raspravljalo.

Demantij 2: Nikada nisam dobio kredit po povlaštenim kamatama

Barišić odbacuje i tvrdnje da je dobio kredit s povlaštenim kamatama. ”To je potpuna neistina. Nikad u životu nisam tražio kredit od ustanova u kojima sam radio.”

Provjerili smo, ni to baš nije istina. Ministra Barišića demantira zapisnik s 27. sjednice Senata Sveučilišta u Splitu održane 11. rujna 2008. godine, u kojem, između ostalog, stoji i odluka o dodjeli subvencioniranih kredita:

Sporni krediti na kraju su povučeni jer su proglašeni neetičnima, o čemu se očitovalo i ministarstvo.

Demantij 3: Nisam Superprofesor koji je držao 19 kolegija. Tužio sam novinarku koja je to napisala, a nakon što se ispričala, povukao sam tužbu

Novinarka Jutarnjeg Tanja Rudež još 2008. godine objavila je tekst o Barišiću u kojem ga je nazvala ‘Superprofesorom koji drži 19 kolegija na 4 fakulteta’. Kako navodi Jutarnji, prema tada dostupnim podacima na mrežnim stranicama sveučilišta, Barišić je držao 450 sati po semestru, dok je norma propisivala 300.

Barišić je zbog ovog teksta Rudež tužio za klevetu. Novi ministar danas kaže da je novinarka proglašena krivom i da je tužbu povukao nakon što se ispričala. Prema onome što piše Rudež, to je samo tehnički točno.

Rudež objašnjava da je nepravomoćno osuđena, ali je nakon žalbe oslobođena optužbi. Na tu se presudu Barišić ponovno žalio i ponovno izgubio. Nakon druge oslobađajuće presude, Barišić se žalio još jednom.

Kako piše, dva puta oslobođena novinarka Jutarnjeg tada je pristala prekinuti farsu i ispričala se Barišiću. Pritom je navela da žali ako je člankom naštetila njegovoj časti i ugledu, ali je i dalje inzistirala da su sve objavljene informacije točne.

Demantij 4: Po kuloarima se šuška da sam uzimao dvostruke dnevnice. Odgovorno tvrdim da to nisam napravio

Barišić se osvrnuo i na navode kako je s mjesta pomoćnika ministra obrazovanja otišao nakon što je otkriveno da je uzimao dvostruke dnevnice i putne troškove. Najprije je rekao da je razriješen, ali se kasnije ispravio i rekao da je otišao u dogovoru s tadašnjim ministrom Primorcem.

Ta su, kako ih Barišić naziva, ‘šuškanja’, u svoje vrijeme poprilično detaljno opisana u brojnim medijima. Primjerice, u tekstu naslova ‘Primorčev pomoćnik vodio svoju tajnicu na filozofske simpozije’ situacija je opisana prilično detaljno.

Kako je opisala novinarka Ivana Kalodjera Brkić, “na jednom znanstvenom skupu u Dubrovniku sudjelovali su i stručna suradnica u kabinetu ministra, Monika Vričko te njezin suprug Domagoj Vričko, tada glasnogovornik ministra gospodarstva Branka Vukelića”. Mada nisu imali znanstvenih radova koji bi opravdali njihovo sudjelovanje na skupu.

Pritom, sve troškove snosio je organizator skupa, i to putem stipendija koje im je uplatilo Ministarstvo. No gospodin Barišić i Monika Vričko novac za troškove puta i dnevnica uzeli su i od Ministarstva. Dakle, dvaput.